Janiš, Stanislav, poslanec NR SR (2010-12-16):
Ďakujem za slovo, pán podpredseda. Vážené kolegyne, vážení kolegovia, moja pamäť siaha dosť do minula, ale zvolať mimoriadnu schôdzu Národnej rady pár dní pred Vianocami, aby tu niekto obhajoval neefektívnu, neekonomickú výstavbu diaľnic, aby niekto obhajoval takto veľký biznis, tak to je sila, to je sila aj na starých matadorov v Národnej rade Slovenskej republiky. Ak by som sa spýtal, že kto je proti výstavbe diaľnic, tak sa nezdvihne, samozrejme, ani jedna ruka, takého človeka tu nenájdeme, kto by bol proti výstavbe diaľnic. Ak by som sa spýtal, kto z navrhovateľov sa chce postaviť do polohy investora takýchto PPP a zo svojich vlastných peňazí financovať takto navrhnutý model PPP vlády Roberta Fica, tak sa nezdvihne tiež ani jedna ruka. Páni, ak by sa jednalo o vaše a nie štátne peniaze, nikdy by ste takýto projekt výstavby diaľnic nepripravili, nieto ho ešte obhajovali a dokonca kvôli nemu týždeň pred Vianocami zvolali mimoriadnu schôdzu Národnej rady. Dámy a páni z opozície, ak by išlo o vaše vlastné peniaze, tak by ste to nikdy neurobili (potlesk), ale ide o štátne peniaze, tak v pohode. Aby sme dnes mohli rozprávať o výstavbe diaľnic, tak sa musíme pripomenúť trocha nedávnej minulosti, aj preto, že pán predkladateľ vyzval na to, aby sme objektívne posúdili výroky. Tak skúsim ich zopár, tých výrokov. Marec 2005, tlačovka SMER-u: „Budeme financovať menšie úseky formou PPP v rozsahu maximálne 5 až 15 mld. korún, to je maximálne do 20 km.“ To ste sľúbili, no nejako sa vám po čase ten meter šmykol, z Martina do Prešova je to teda pekných 20 km. Júl 2006, už ste boli vo vláde, pán exminister: „Diaľnice cez PPP sú o 50 až 70 % drahšie ako bežné investície od štátu. Je na zváženie, či nám to stojí za skrátenie času.“ Autentický výrok. O mesiac neskôr ten istý pán minister, vtedajší: „Ak má Slovensko dostatok peňazí, teda z národných zdrojov, ako aj z eurofondov, stráca sa význam PPP projektov a tieto projekty veľmi predražujú infraštruktúru.“ To ste povedali v auguste 2006. Teda v auguste 2006, keď ste nastúpili do vlády, ste mali aj peniaze, aj čas. Pravda je taká, mali ste peniaze a mali ste aj čas. O rok neskôr v júli 2007 ste už nemali ani peniaze, ani čas a spustili ste prípravu megaprojektov PPP. V júli 2007 perfektný výrok: „Diaľnica do Košíc bude dokončená do roku 2010.“ To je výrok predsedu vlády Roberta Fica na brífingu, ktorý bol na Úrade vlády. O mesiac neskôr už tvrdil, že na trase existujú technické prekážky, stavba tunelov. „Máme alternatívu. Namiesto Višňového obchvat Žiliny. Ostatné tunely podobným systémom.“ Čo má spoločné obchvat Žiliny s tunelom Višňové – Dubná Skala, teda so spojením Žiliny a Martina, neviem, ale volič toho znesie veľa, tak mu to predseda vlády ponúkol ako alternatívu, ako náhradu za nezmyselné vyjadrenie, že diaľnice budú do roku 2010. O ďalší mesiac neskôr výrok, september 2007: „Tunely postavíme v polovičnom profile do roku 2010 a v plnom profile do roku 2012.“ To je objektívne posúdenie výrokov, o ktoré žiada pán predkladateľ. Pán exminister Vážny v apríli 2008 pripustil, že ani bez tunelov diaľnica do Košíc do roku 2010 nebude. To bolo v apríli 2008. Nemýlil sa pán exminister. Nemýlil sa, rok 2010 totižto nikdy nebol uvažovaný ako reálny termín dokončenia diaľnice Bratislava – Košice. Takisto sa nemýlil pán exminister, teda v apríli 2008, minister sa nemýlil ani v júli 2006, keď hovoril, že diaľnice cez PPP sú o 50 – 70 % drahšie ako bežné investície. Vtedy, v roku 2006, to bolo varovanie, aby ste z toho potom urobili normu cenotvorby pre výstavbu diaľnic. V roku 2008 predseda vlády Robert Fico povedal ďalší skvostný výrok: „Ak by malo byť o čosi predražené financovanie PPP, poďme do toho. Ja sa neobávam predraženia.“ Do tohto obdobia možno zaradiť ďalšiu technickú a ekonomickú perlu predsedu vlády a to tá, že „najdrahšia diaľnica je tá, ktorá sa nepostaví“. Pri tomto výroku, že najdrahšia diaľnica je tá, ktorá sa nepostaví, sa treba len usmiať, ale ak predseda vlády vyhlási, že „diaľnice za každú cenu“, tak treba zbystriť pozornosť, lebo tu niekto obhajuje veľký biznis pre firmy, možno aj pre niekoho iného, ale ten niekto iný rozhodne nie je občan Slovenskej republiky. A na konci celej tejto mediálnej prípravy sú dva megaprojekty PPP, legislatívna výnimka zo zákona o štátnom dlhu, diaľnicu síce stavia súkromník, ale gro rizík nesie štát, teda občania. Toto je výsledok vašej prípravy PPP. Dámy a páni, o čom toto všetko bolo? O diaľnici do roku 2010 z Bratislavy do Košíc? Nie. Podstata celej tejto prípravy bola vytvoriť vo verejnej mienke priaznivý priestor, priaznivý pohľad na dokončenie diaľnic, zabezpečenie infraštruktúry, ohlásiť tzv. výstavbu diaľnic a pod pláštikom urýchlenej výstavby diaľnic urýchlene urobiť obrovskú zákazku na stámiliardy na diaľnice a rýchlostné komunikácie. A každý, ktorý vtedy spochybňoval výrok, že do roku 2010 budú diaľnice, že je to nereálne, že to nie je možné a že môžete prijať aj zákon o urýchlenom tvrdnutí betónu, to je jedno, čo prijmete, reálne sa tie diaľnice do roku 2010 nedali postaviť a každý, kto to vtedy normálne povedal, tak bol obvinený z bránenia vyrovnávania regionálnych rozdielov, že sa bráni rozvoju Slovenska, že bráni vstupu investorov na Slovensku, že mu neleží na srdci ani východ Slovenska, ani juh Slovenska, jednoducho každý, kto povedal vtedy pravdu a realitu, bol obvinený z protislovenského a protiobčianskeho konania. Dnes podsúvate to isté. Každý, kto dnes obnaží pravdu o vašich PPP projektoch, o ich nastavení, o ich cene a povie, že takto nie, tak je skoro vlastizradca, koná proti občanom. A presne ten istý scenár ako v minulosti, robíte tlačovky, zvolávate dokonca mimoriadnu schôdzu Národnej rady, hádžete s miliardami hore-dole s vedomím, že ľudia si tak obrovské peniaze nedokážu ani predstaviť a že vám to všetko pekne spapajú. Ale ak napríklad poviete študentom, že za to 50-70-percentné predraženie, o ktorom hovoril pán exminister Vážny, by mohli mať všetky vysoké školy postavené pre všetkých študentov perfektné nové internáty aj s vybavením, aj s fitneskami, aj jedálňami, ak pacientom poviete, že za takto predražené PPP projekty by mohlo na Slovensku vyrásť 6-8 špičkových nových nemocníc vrátane technologického vybavenia, že by sa nemuseli pacienti tlačiť po traja, po šiestich na lôžkach v nemocniciach, tak toto začínajú ľudia chápať. Začínajú chápať, aké zradné sú pre nich vyhlásenia a pre ich život vyhlásenia „diaľnice za každú cenu“. Začínajú chápať, aké zradné sú pre nich tendre, kde sa účastníci vyradia tak, aby zostal len jeden vyvolený. Tak to bolo pri mýte, sekera 6 mld., a tak to bolo aj pri treťom balíku PPP. Ľudia začínajú chápať, aké zradné sú pre nich pekné rečičky o tzv. spásonosných, vami nastavených megaprojektoch PPP. Dámy a páni, je dobré, že je táto schôdza, je dobré, aby sme si naliali čistého vína, aby sme si zobjektivizovali všetky informácie a aby sme informovali celú verejnosť, že cesta výstavby diaľnic a rýchlostných komunikácií tak nastavených PPP projektov, ako ich nastavila vláda Roberta Fica, je pre občanov Slovenska obyčajná pasca. Obyčajná pasca. A z tejto pasce by sa, nie že my, naša generácia, z tejto pasce by sa naše deti a naši vnuci veľmi, veľmi ťažko zotavovali. A oveľa rozumnejšie je, ak teda nech ich financuje štát, nech sa využívajú v maximálnej miere eurofondy, a keď štát preberie na seba riziko za vlastnú výstavbu, tak si toto riziko v prípade uplatnenia aj uhradí. Prevziať na seba riziko nepredvídateľných nákladov, ktoré sa pri takto veľkých projektoch dajú priznať investorom, ale aj zhotoviteľom obrovské rizikové prirážky, a keď tieto prirážky, keď sa niečo nepredvídateľné stane, tak je na to financovanie v projekte, ale keď sa nič také nevyskytne, tak je to čistý zisk pre zhotoviteľa. Tadiaľto cesta efektívnej výstavby diaľnic a rýchlostných komunikácií ani žiadna cesta veľkých infraštrukturálnych projektov nevedie. Pokojne pripravme, vytendrujme menšie úseky, budú lepšie kontrolovateľné, bude väčšia konkurencia, uživia sa tam aj menšie firmy, nielen megafirmy z celej Európy, kde slovenské menšie firmy nemali šancu si ani škrknúť, a ak si možno škrkli, tak ako piaty, šiesty poddodávateľ za také ceny, ktoré im ťažko pokrývajú náklady na ľudí. Toto nie je dobré parte pri stavaní takýchto veľkých infraštrukturálnych projektov, ktoré občania Slovenskej republiky zaplatia. Zaplatia všetko, nielen výstavbu, ale aj prevádzku. Lebo tu bolo povedané, že prevádzku diaľnice bude platiť zhotoviteľ. Áno, ale z akých peňazí? Zo štátnych peňazí, z daňových peňazí a z mýtnych peňazí. Dámy a páni, úplne v pohode a kľudne dávajme na stôl čísla, dávajme na stôl argumenty, nebalamuťme ľudí a nehovorme, že takto pripravené PPP projekty z dielne SMER-u sú spásonosné pre Slovensko. Keby sa tieto projekty spustia, tak je to skaza pre Slovensko a pre budúce generácie. Ďakujem vám. (Potlesk.)